Hetsika karismatika evanjelika

Ny **hetsika karismatika evanjelika** na **hetsika karismatika ara-pilazantsara** dia firehan' ny kristianisma evanjelika (na evanjelisma) izay manandratra avo ny fanomezan' ny Fanahy Masina. Nanomboka tao Etazonia tamin' ny taona 1960 ity "onja faharoa" ity ka nisy akony tao amin' ny fiangonana rehetra na prôtestanta na katôlika na evanjelika ary nandray anjara tamin' ny fiforonan' ny fiangonana evanjelika tsy miankina maro. Miavaka amin' ny pentekôtisma io hetsika io noho izy tsy manao ny fiteny tsy fantatra ho hany porofon' ny batisan' ny Fanahy Masina izay nambaran' i Jesoa mialoha, sady manome toerana lehibe ny fahasamihafan' ny fanomezam-pahasoavan' ny Fanahy Masina.

## Tantarany
Taorian' ny pentekôtisma sy ny fanombohan' ny hetsika karismatikan' ny Paska tamin' ny taona 1960 tao amin' ny fiangonana episkôpaliana iray tany Los Angeles, dia nanapa-kevitra ny hanaraka ny fampianaran' ity hetsika ity ny fiangonana evanjelika sasany ary handao ny antokom-pinoana kristianina pentekôtista. Ny fiangonana Calvary Chapel Association any Costa Mesa (Los Angeles) dia anisan' ny kôngregasiôna ara-pilazantsara karismatika voalohany tamin' ny taona 1965, na dia nilaza aza izy fa kristianisma tsy miankina amin' ny fiangonana tranainy. Any amin' ny Fanjakana Mitambatra, ny fiangonana Jesus Army, naorina tamin' ny taona 1969, dia ohatra iray amin' ny fiantraikany ivelan' i Etazonia. Nisy fiangonana maro hafa naorina tany amin' ny tany hafa. Araka ny fanadihadiana nataon' ny *[[Pew Research Center]]* navoaka tamin' ny taona 2011 momba ny Karismatika izay mampivondrona ny hetsika rehetra ao amin' ny kristianisma karismatika, izany hoe Evanjelika tsy miankina, Katôlika, na Ôrtôdôksa ary Prôtestanta, dia misy 304 tapitrisa ny Karismatika eran-tany.

## Ny mampiavaka azy
Na dia eo akaikin' ny singa ara-teôlôjia sasany ao amin' ny pentekôtisma aza ny hetsika karismatika evanjelika dia tsy manao ny fitenenana amin' ny fiteny tsy fantatra (grika: *glossolalia*) ho porofo ilaina amin' ny batisan' ny Fanahy Masina, satria heverina ho anisan' ny fanomezam-pahasoavana ara-panahy sivy hafa izany, fa tsy misy ny ambony sy ny ambany. Hamafisiny bebe kokoa ny fahasamihafan' ny fanomezam-pahasoavana sivin' ny Fanahy Masina voalaza ao amin' ny 1Kôrintiana 12 :8-10, dia ny fahendrena, ny fahalalana, ny finoana, ny fanasitranana, ny fahagagana, ny faminaniana, ny fahalalana, ny fiteny tsy fantatra, ny fandikana ny fiteny tsy fantatra. Ity hetsika ity ihany koa dia nmpandroso ny fiaraha-mientana ekiomenika eo amin' ny fiangonana samihafa, indrindra fa ireo fikambanana iraisam-pinoana toa ny Youth With A Mission sy ny Full Gospel Business Men's Fellowship International ary ny Global Teen Challenge.

Ity hetsika ity dia antsoina koa hoe neô-pentekôstisma na pentekôtisma vaova.

## Adihevitra
Tamin' ny taona 2013, ny pastora kristiana evanjelika John F. MacArthur dia nanakiana ny hetsika karismatika noho ny fanohanan' ny maro anisa ny teôlôjian' ny fanambinana izay niteraka zava-manafintohina ara-bola sy ara-môraly, ny fanakaikezany amin' ny New Age izay anehoana an' Andriamanitra ho mpanompon' ny filan' ny mpino, ny faminaniana sandoka. ary ny fanompoam-pivavahana mikorontana. Ny mpitantana ankapobeny pentekôtista ao amin' ny Fiangonan' Andriamanitra (na *Assemblies of God*) any Etazonia, George O. Wood, dia niaiky fa nisy tranga mitokana momba ny fitondran-tena tsy mety sy ny fampianarana diso tao amin' ny fiangonana pentekôtista sy karismatika, saingy nandray anjara lehibe tamin' ny fitoriana ny filazantsara teto an-tany ilay hetsika.

## Jereo koa

* Kristianisma karismatika
* Hetsika karismatika vaovao
* Hetsika karismatika

* Fanomezam-pahasoavana
* Pentekôtisma
* Kristianisma karismatika
* Fihavaozana karismatika katôlika

## Loharano sy fanamarihana